หุ้นทรุดตื่นหั่นเกรดสหรัฐ
หุ้นปักหัวลงต่อ ตื่นสหรัฐถูกลดเครดิต แนะนำใช้อนุพันธ์ช่วยบริหารพอร์ต
8 ส.ค. 2554

หุ้นปักหัวลงต่อ ตื่นสหรัฐถูกลดเครดิต แนะนำใช้อนุพันธ์ช่วยบริหารพอร์ต
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า กรณีสหรัฐถูกลดเครดิตลงเหลือ AA+ นักลงทุนบางส่วนจะต้องขายตราสารหนี้ของสหรัฐออกมา ซึ่งคงทำให้ผลตอบแทนในตลาดตราสารหนี้ของสหรัฐผันผวนพอสมควร เพราะนักลงทุนสถาบันบางแห่งมีเกณฑ์การลงทุนที่ให้ลงทุนได้เฉพาะตราสารหนี้ที่ได้อันดับเครดิต AAA เท่านั้น แต่เชื่อว่าสหรัฐจะไม่มีปัญหาการผิดนัดชำระหนี้อย่างแน่นอน และจะสามารถบริหารจัดการสถานการณ์ต่างๆ ได้
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า การที่สหรัฐถูกลดอันดับเครดิตถือเป็นเรื่องใหญ่ที่สหรัฐไม่เคยพบมาก่อน ซึ่งจะส่งผลให้ตลาดหุ้นและตลาดตราสารหนี้ทั่วโลกผันผวน ขณะที่ตลาดหุ้นไทยน่าจะได้รับผลกระทบทำให้แนวโน้มขาลงต่อเนื่องไปอีกระยะ โดยดัชนีมีแนวรับระยะสั้นที่ 1,040-1,050 จุด
“ที่ดัชนี 1,040 จุด ตลาดหุ้นไทยน่าจะผันผวนลดลง เพราะตลาดจะมีอัตราตอบแทนเงินปันผลเฉลี่ย 3.75% ซึ่งใกล้เคียงกับผลตอบแทนพันธบัตรอายุ 5 ปี ในตลาดตราสารหนี้ ทำให้ความน่าสนใจในการเก็งกำไรระหว่างสองตลาดลดลง” นายสมบัติ กล่าว
ทั้งนี้ แนะนำให้นักลงทุนชะลอลงทุนหุ้นขนาดใหญ่ (บลูชิป) ที่เป็นเป้าหมายถูกต่างชาติและกองทุนในประเทศเทขาย โดยเฉพาะกลุ่มพลังงานและธนาคาร โดยให้รอจนกว่าราคาหุ้นจะตอบรับข่าวลบไปแล้วจึงค่อยทยอยเข้าลงทุนใหม่
ด้านบริษัทหลักทรัพย์ (บล.) กสิกรไทย คาดว่าสัปดาห์นี้ดัชนีจะมีแนวรับที่ 1,077 และ 1,060 จุด ขณะที่แนวต้านคาดว่าจะอยู่ที่ 1,106 และ 1,122 จุด ตามลำดับ 
นายสัญญา หาญพัฒนกิจพานิช หัวหน้าทีมพัฒนาธุรกิจตลาดอนุพันธ์ บล.โกลเบล็ก กล่าวว่า ผู้ลงทุนที่มีหุ้นอยู่ในพอร์ตแต่ไม่ต้องการขายในภาวะที่ตลาดมีความไม่แน่นอนสูง แนะนำให้ใช้อนุพันธ์ป้องกันความเสี่ยง เช่น การขายล่วงหน้า (ชอร์ต) ในสัญญาซื้อขาย SET50 Index Futures หรือซื้อ (ลอง) SET50 Index Put Options แต่หากหุ้นที่ถืออยู่เป็นหุ้นขนาดกลางเล็กอาจช่วยได้ไม่มาก
สำหรับผู้ที่ไม่มีหุ้นในพอร์ต แต่ต้องการเก็งกำไรสถานการณ์เศรษฐกิจสหรัฐ อาจจะซื้อทั้ง Put Options และ Call Options ควบคู่กัน 
เมื่อวันศุกร์ที่ผ่านมา ดัชนีหุ้นปรับตัวลดลงแรง 30 จุด โดยดัชนีราคา SET50 ในตลาดฟิวเจอร์สปรับตัวลดลงเกินกว่า 12 จุด ถึงระดับที่ต้องเรียกให้ลูกค้าที่ซื้อสัญญาล่วงหน้าต้องนำเงินประกันมาวางเพิ่ม และยังได้ปรับตัวลดลงต่ำกว่า 27 จุด ถึงระดับที่ต้องบังคับขาย (ฟอร์ซเซล) แต่โบรกเกอร์ไม่ได้เรียกลูกค้าวางเงินประกันเพิ่ม เพราะส่วนใหญ่วางเงินประกันเกินกำหนดอยู่แล้ว ขณะที่บางรายเลือกปิดสถานะตัดผลขาดทุนแทน